b'\n_START_ARTICLE_\nAna Zalokar\n_START_SECTION_\n\xc5\xbdivljenje in delo\n_START_PARAGRAPH_\nAna Zalokar se je rodila leta 1891 v Carskem selu pri Petrogradu o\xc4\x8detu Slovencu Ivanu Kosu in Veri Krohn, h\xc4\x8deri \xc5\xa1vedskega trgovca in vnukinji znanega pisatelja Biernatzkega. Po kon\xc4\x8dani gimnaziji v Carskem selu pri Petrogradu je od\xc5\xa1la v M\xc3\xbcnchen \xc5\xa1tudirat biologijo, kasneje pa je  na Dunaju nadaljevala \xc5\xa1tudij medicine. \xc5\xa0e kot \xc5\xa1tudentka se je tam seznanila in leta 1913 tudi poro\xc4\x8dila z Alojzijem Zalokarjem. Ana Zalokar je doktorirala leta 1918._NEWLINE_Od leta 1920 do 1945 je imela v doma\xc4\x8di hi\xc5\xa1i v Ljubljani zasebno ordinacijo. Poleg ordinacije na domu je dolga leta delala na \xc5\xa1olski polikliniki. Kljub \xc5\xa1tevilni dru\xc5\xbeini in strokovnemu delu v ambulanti je posve\xc4\x8dala veliko pozornosti delovanju na humanitarnem, kulturnem, izobra\xc5\xbeevalnem in politi\xc4\x8dnem podro\xc4\x8dju. Zavedala se je neenakopravnega polo\xc5\xbeaja \xc5\xbeenske z mo\xc5\xa1kim in nemo\xc4\x8di posameznice. Bila je \xc4\x8dlanica Splo\xc5\xa1nega slovenskega \xc5\xbeenskega dru\xc5\xa1tva, Zveze akademsko izobra\xc5\xbeenih \xc5\xbeen, delovala je pri  \xc5\xbdenskem pokretu in Domu visoko\xc5\xa1olk. _NEWLINE_Ana Zalokar je bila ena od aktivnih \xc4\x8dlanic, saj je leta 1931 dala pobudo za ustanovitev ljubljanske sekcije Zveza akademsko izobra\xc5\xbeenih \xc5\xbeen. Postala je prva predsednica ljubljanske sekcije Zdru\xc5\xbeenja univerzitetno izobra\xc5\xbeenih \xc5\xbeena Jugoslavije. V odboru dru\xc5\xa1tva so delovale tudi druge zdravnice: Eleonora Jenko Groyer, Valerija Valjavec, Slava Luna\xc4\x8dek, Amalija \xc5\xa0imenc in mnoge druge. Med nalogami, ki so si jih zadale mnoga \xc5\xbeenska dru\xc5\xa1tva tiste dobe, je bila razre\xc5\xa1itev vpra\xc5\xa1anja legalizacije splava._NEWLINE_Z Alojzijem sta imela pet otrok: Ivan,Tatjana, Mark, \xc5\xbdarko in Jurij.'